La Bibia piemontèisa/Testament Vej/Levitich/Levitich 3


Levìtich

3

Ij sacrifissi ‘d comunion 

Cand cheidun ëd vojàutri a smon a Nosgnor un cap ëd cabial gròss ch'a l'àbia da esse 'n sacrifissi ‘d comunion, a l’ha da smon-e un mas-cc o na fumela sensa difet. L’ofertor a butrà soa man an sla testa dla vìtima e apress a la sgorzrà a l’intrada dla Tenda dël Rëscontr. Ij sacerdòt, dissendent d’Aron, a në spantieran ël sangh tut d’antorn ëd l’autar. Da cost sacrifissi ‘d comunion, a s' ësmonrà a Nosgnor, përchè ‘l feu a lo consuma, la grassa ch’a cheuvr ij buej e tut lòn ch’a-i é tacà, ij doi rognon e la grassa ch’a-j cheurv e ch’a quata ij fianch, e la risela dël fidich dëstacà ansema ai lómb. Ij sacerdòt dissendent d’Aron a lo brusran an sl’autar, dëdzora dl’olocàust butà an sël bòsch ch’a-i é ansima al feu: a l’é ‘l sacrifissi consumà dal feu, oferta d’odor agreàbil a Nosgnor. 

Se l’oferta smonùa a Nosgnor coma 'n sacrifissi ‘d comunion a l’é ‘n cap ëd bestie cite, feje o ‘d crave, a l’avrà da smon-e un mas-cc o na fumela sensa difèt. Se cheidun ëd vojàutri a smon un babèro, a lo smon-rà dë 'dnans ëd Nosgnor, a-j butrà la man an sla testa e a lo sgorzërà dë 'dnans ëd la Tenda dël Rëscontr. Ij sacerdòt dissendent d’Aron a na spantieran ël sangh tut d’antorn dl’autar. Da cost sacrifissi ‘d comunion, a së smonrà a Nosgnor, përche ‘l feu a lo consuma, la grassa, la coa, ch’a la tirerà fòra antrega fin a doa ch’a l’é tacà al fil ëd la schin-a, la grassa ch’a quata la pansa, ij doi rognon, con soa grassa d'antorn, cola ch'a cheurv ij fianch, e ij gròss lómb e la risela dla fricassà, che as dëstacrà ansema. Ël sacerdòt a  brusrà tut an sl’autar, coma na provianda che ‘l feu a consumerà an onor ëd Nosgnor.

Se l’oferta a l’é da jë strop ëd le crave, a la smonrà dë 'dnans ëd Nosgnor, a butrà la man an sla testa e apress a la sgorgerà. Ij sacerdòt dissendent d’Aron a na sbrinceran ëd sangh l’autar tut d’antorn. Da cost sacrifissi ‘d comunion, a së smonran a Nosgnor, përche ‘l feu a-j consuma, ij doi rognon, la grassa che a-i é ansima, la risela dzora dël fìdich - ch'a sarà butà dëdzora dij doi rognon. Ël sacerdòt a  brusrà tut an sl’autar, coma na provianda che ‘l feu a consuma an onor ëd Nosgnor. Costa-sì a l’é na lege përpetua che tute le generassion a l’han da osservé an tùit ij leugh andova ch’i sareve: i mangereve pa d’àutra grassa, nì tut lòn ch’a l’é ‘d sangh.

Nòte 

Bibia
Testament Vej
Levitich